Twitter-opprør mot det norske juletreet i London: «Ligner på en agurk med lys»

Oslos ordfører svarer på kritikken: – Det er et ekte, 116 år gammelt grantre fra en norsk skog. Det er ikke et Disney-tre.

Juletreet på Trafalgar Square ligner på en sylteagurk pyntet med lys, skriver en Twitter-bruker. Dette er 70. gang Oslo gir London en julegran i gave. Stefan Wermuth / Reuters / NTB scanpix

2. des. 2016 09:43 Sist oppdatert 2. desember 2016

Hvert år siden 1947 har Oslo gitt et juletre til London som takk for hjelpen under andre verdenskrig.

Tradisjon tro ble årets juletre tent på Trafalgar Square den første torsdagen i desember. Hundrevis møtte for å overvære julegrantenningen, men ikke alle var like imponert over det de fikk se, ifølge lokalavisen London Evening Standard.

«Hvis juletreet på Trafalgar Square er noe å dømme etter, så hater Norge tydeligvis London», skriver en Twitter-bruker.

En annen skriver, ifølge Evening Standard: «Hei Norge. Kan vi få et tre neste år, og ikke en sylteagurk?»

Bilder fra tidligere års julegran på Trafalgar Square viser imidlertid at årets tre ikke skiller seg noe særlig fra for eksempel fjorårets. Bla i bildene nedenfor for å sammenligne:

Chloe Wood skriver: «Er det meningen at juletreet på Trafalgar Square skal se ut som en enorm, opplyst agurk?»

Oslos ordfører, Marianne Borgen, holdt tale under julegrantenningen i London torsdag. STEFAN WERMUTH / X90073

– Det viktigste med treet er symbolverdien

Oslos ordfører, Marianne Borgen, var i London torsdag og holdt tale under julegrantenningen. På telefon fra London tar ordføreren reaksjonene på treets utseende med knusende ro.

– Det er vanlig at det kommer reaksjoner, og jeg synes egentlig bare det er morsomt. Det viser bare hvor viktig dette treet er. Det er et ekte, 116 år gammelt grantre fra en norsk skog. Det er ikke et Disney-tre, sier Borgen til Aftenposten.

– Og derfor kan det også ha noen skavanker?

– Jeg vil ikke kalle det skavanker, men jeg ser at det er ulike meninger om treet. Det viktigste er treets symbolverdi om takknemlighet og vennskap. Dette er det 70. treet vi gir til London, og det er en flott tradisjon. Alle trenger venner, også byer.

28 meter høyt og 116 år gammelt

Gaven fra Oslos innbyggere veier omtrent 4 tonn, er 28 meter høyt og 116 år gammelt.

Treet ble felt i Østmarka i november. Da var overborgermesteren i Westminster, der Trafalgar Square ligger, til stede. Granen ble deretter fraktet med båt til England.

Vi kjøper nesten to millioner juletrær hvert år: Slik får du et juletre som varer

Lord Mayor of Westminster, Councillor Steve Summers og Oslos ordfører, Marinne Borgen, felte årets julegran i Østmarka i november. Oslo kommune / Sturlason

Juletreet har for øvrig sin egen Twitter-konto og ser ut til å være fornøyd med torsdagen:

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding